د بروندي په یو زندان کې د اور لګېدو له کبله ۳۹تنه مړه شوي 
په بروندي کې چارواکي وايي په یو زندان کې د اور لګېدو له کبله لږ تر لږه ۳۹کسان مړه شوي دي. 
دا پېښه نن د سه شنبې په ورځ ډسمبر اومه (لیندۍ۱۶) سهار مهال شوې ده. چارواکي وايي زندانیان ویده وو چې دا پېښه وشوه او زیاتوي چې ۲۶تنه په اور کې سوځېدلي او ۱۲نور کسان د لوګیو له کبله مړه شوي. عیني شاهدان وايي چې بندیان لوڅ وو او د زندان بامونو ته ختلي وو چې وژغورل شي. په ټولنیزو رسنیو کې خپاره شوي تصویرونو کې ښودل کیږي چې د زندان له ودانۍ څخه لوګي پورته کیږي او د ودانۍ زیاته برخه هم زیانمنه شوې ده. یو زنداني چې له دغې پېښې څخه ژوندی راوتلی دی، د فرانسې خبري اژانس ته وویل: « د اور شغلې مو چې ولیدې چېغې مو کړې چې په اور کې لولپه کېږو خو پولیسو راته دروازې خلاصې نکړې.... نپوهېږم څنګه وتښتېدو خو یو شمېر زندانیان په اور کې وسوځېدل.» د بروندي د کورنیو چارو وزارت ویلي دي چې دا «فاجعه» د برېښنا د مزو د شارټۍ له کبله پېښه شوې ده . یو پولیس چارواکي ویلي دي چې د اطفايې مامورانو د اور په مړه کولو کې بېړه نه ده کړې. د ګیتیګا زندان د بروندي درېیم لوی زندان دی. په دغه زندان کې چې د ۴۰۰کسانو د ساتلو ظرفیت لري، یواځې د نومبر په میاشت کې ۱۵۰۰کسان ساتل کېدل.